,,Няма по-неразгадаема тайна от страданието“

**Страдание-**ср.р**.-**мн.ч. **страдания.** Дълбока физическа или душевна болка, мъка , терзание, мъчение.

Ако страданието е болка, а всеки изживява своята болка по собствен и личен начин, дали можем да разгадаем страданието…..?

Всеки човек изпитва някакво страдание през живота си. Понякога то наранява тялото, друг път душата, понякога то ни оставя дълго в тъга, друг път ни помага да станем по-осъзнати и да израснем. Обикновено страданието е лично и всеки го изживява по свой собствен начин.

Страданието е част от човешкия живот. Страдание е дори първата глътка въздух, която поемаме, когато се появяваме на този свят. След този момент всеки приема страданието по различен начин, което е знак, че то е много лично и много рядко може да бъде споделено. Това е болка, която ни е причинена, която ни кара да се чувстваме зле и да изпитваме тъга. За болките, които изпитва тялото, често се открива лек, който е универсален за всички хора. Когато болката е емоционална нещата са различни. Емоционалното страдание не може да се види, не може да се измери, причините за него не винаги са болест. Емоционално човек може да страда от обида, от несправедливост, от безсилие или слабост…..И тъй като хората сме различни, затова и страдаме по различен начин. Затова и страданието е индивидуално, защото чувствителният ще страда силно, ще потъне в тъга и мъка, ще пребори болката трудно и бавно. По-силният или по-грубият ще изживее емоционалната болка бързо, повърхностно и леко. И няма как това страдание да бъде обяснено на всеки, да бъде споделено с всеки и да бъде изстрадано с всеки. В страданието си обикновено човек е сам. За разлика от добрите моменти, в които често сме заедно с други хора, смехът ни е общ и щастието е споделено, в нещастието ние дори и обградени от близки, сме сами, защото страданието е с различно лице за всеки човек. И точно поради това пред него застава въпроса-дали да се отдаде на страданието, да се остави на болката и да потъне в лоши мисли или да приеме, че това е част от живота, която е добре да разпознае, да преодолее и да продължи напред. Понякога терзанията идват като нужен опит, правят ни по-силни, по-издръжливи и по-подготвени за следващи изпитания. Когато човек се отнесе към временните трудности като към полезни препятствия, вероятно ще му е по-лесно да се справя с тях, а също и с другите, които следват. Истина е, че ставаме по-осъзнати с натрупването на опит, а често този опит е страдание.

И тъй като страданието е често неразбрано, несподелено и дори интимно, единственото , което отсрещният човек може да направи, е да прояви състрадание. Това е силното желание да облекчиш чужда болка, да помогнеш, да се погрижиш. Състрадание е да те вълнува страданието на другия, да го приемаш като твое собствено и да копнееш да го премахнеш. Защото може да не разбираш напълно болката на другия, но стремежът да я съпреживееш с него, помага и прави света едно по-добро място.

Страданието е тайна и то неразгадаема. Такова е, защото се крие у човека, живее и расте у него. Тайна е е, защото понякога думите не са достатъчни, за да го обяснят. Страданието е неразгадаемо, защото докосва всеки по различен начин и всеки го отразява различно.